কুয়েট এক দফা আন্দোলন (২০২৫)

কুয়েট এক দফা আন্দোলন ২০২৫ ছিলো ২০২৫ সালে খুলনা প্রকৌশল ও প্রযুক্তি বিশ্ববিদ্যালয়র শিক্ষার্থীদের করা একটি আন্দোলন যার মাধ্যামে তারা ভিসি অপসারণ করেন। আন্দোলনের মূল দাবি ছিল উপাচার্য অধ্যাপক মুহাম্মদ মাসুদের পদত্যাগ। ১৯ এপ্রিল থেকে আন্দোলন শুরু হলে ২৪ এপ্রিল উপাচার্যের পদত্যাগের মধ্য দিয়ে আন্দোলনের সমাপ্তি ঘটে।

 পটভূমি 
১৮ ফেব্রুয়ারি কুয়েটে ছাত্ররাজনীতি বন্ধের দাবিকে কেন্দ্র করে সাধারণ শিক্ষার্থী ও ছাত্রদলের সংঘর্ষে শতাধিক শিক্ষার্থী আহত হন। বিএনপি ও ছাত্রদল জোরপূর্বক ছাত্র রাজনীতি প্রতিষ্ঠার উদ্দেশ্যে কুয়েট ক্যাম্পাসে সশস্ত্র হামলা চালায়। শিক্ষার্থীদের ওপর পিস্তল, লোহার রড, ধারালো অস্ত্র, লাঠি ও ইট-পাটকেল দিয়ে আক্রমণ করে। এতে শতাধিক শিক্ষার্থী আহত হন। ওইদিন রাতে কুয়েট সংলগ্ন এলাকায় ১৪৪ ধারা জারি করে যৌথ বাহিনী। পরবর্তীতে, ২৫ ফেব্রুয়ারি বিশ্ববিদ্যালয় প্রশাসন সকল আবাসিক হল অনির্দিষ্টকালের জন্য বন্ধ ঘোষণা করে। ১৩ এপ্রিল শিক্ষার্থীরা হল খুলে দেওয়ার দাবিতে প্রশাসনিক ভবনের সামনে অবস্থান নেন। ১৪ এপ্রিল রাতে সিন্ডিকেট সভায় সংঘর্ষে জড়িত থাকার অভিযোগে ৩৭ শিক্ষার্থীকে সাময়িকভাবে বহিষ্কার করা হয়। এই সিদ্ধান্তের প্রতিবাদে ১৫ এপ্রিল শিক্ষার্থীরা উপাচার্যের পদত্যাগের এক দফা দাবি জানান এবং আন্দোলন শুরু করেন।

 ঘটনাপ্রবাহ 
১৮ ফেব্রুয়ারি ২০২৫ তারিখে বাংলাদেশ জাতীয়তাবাদী দলের ছাত্রসংগঠন জাতীয়তাবাদী ছাত্রদল খুলনা প্রকৌশল ও প্রযুক্তি বিশ্ববিদ্যালয় ক্যাম্পাসে প্রচারণা চালানোর সময় একদল শিক্ষার্থী ‘‘রাজনীতি-মুক্ত ক্যাম্পাস’’ দাবিতে এর প্রতিবাদ জানায়। এ ঘটনাকে কেন্দ্র করে সাধারণ শিক্ষার্থীদের (যারা বাংলাদেশ ইসলামী ছাত্রশিবির এবং স্টুডেন্টস অ্যাগেইনস্ট ডিসক্রিমিনেশন ব্যানারে ছিল) সাথে ছাত্রদল সদস্যদের, এবং কিছু সাধারণ বিএনপি কর্মীর সঙ্গে সংঘর্ষে রূপ নেয়।

এই সংঘর্ষে অন্তত ৫০ জন আহত হয় এবং পাঁচজনকে আটক করা হয়। পরিস্থিতি নিয়ন্ত্রণে আনতে অন্তর্বর্তীকালীন সরকার বর্ডার গার্ড বাংলাদেশের দুই প্লাটুন নৌবাহিনী, সেনাবাহিনী এবং র‍্যাবের সদস্যদের কুয়েটে মোতায়েন করে যাতে পুনরায় সংঘর্ষ না ঘটে।

১৮ ফেব্রুয়ারি

দুপুর ১:০০ টায় ছাত্রদল কতৃক কুয়েট ক্যাম্পাসে ছাত্র রাজনীতি প্রবেশ করানোর চেষ্টার প্রতিবাদে শিক্ষার্থীরা পূর্বঘোষিত শান্তিপূর্ণ প্রতিবাদ মিছিল শুরু করে। মিছিলটি সকল আবাসিক হল ঘুরে ইউআরপি ভবনের পাশ দিয়ে প্রশাসনিক ভবনের দিকে অগ্রসর হয়। ইউআরপি ভবনের পাশে পৌঁছালে বিপরীত দিক থেকে আসা ছাত্রদলের কর্মীরা মিছিল অতিক্রমের সময় অকথ্য ভাষায় গালিগালাজ ও উসকানিমূলক মন্তব্য করে। এতে শিক্ষার্থীরা ক্ষুব্ধ হয়ে ওঠে ও তাদের ক্যাম্পাস থেকে বের করে দেয়। এরপর শিক্ষার্থীরা প্রশাসনিক ভবনের সামনে অবস্থান নেয়। পরিস্থিতি উত্তপ্ত হয়ে উঠলে বিশ্ববিদ্যালয়ের পকেট গেটের বাইরে থেকে ছাত্রদলের কর্মীরা ইট-পাটকেল নিক্ষেপ শুরু করে। এরপর ছাত্রদলের লোকজন পিস্তল, লোহার রড, ধারালো অস্ত্র ইত্যাদি নিয়ে ক্যাম্পাসে প্রবেশ করে ছাত্রদের উপর হামলা চালায় ও ১৫০+ শিক্ষার্থীকে আহত করে।

১৯ ফেব্রুয়ারি

সকালে সকল শিক্ষার্থী কুয়েট মেডিকেল সেন্টারের সামনে শান্তিপূর্ণ অবস্থান কর্মসূচি পালন করে। দুপুর ১২ টায় শিক্ষার্থীরা প্রশাসনিক ভবনের প্রবেশপথে তালা লাগিয়ে দেয়। সেইদিন রাতে কুয়েট ক্যাম্পাসের বিভিন্ন স্থানে প্রতিবাদী গ্রাফিতি আঁকা হয়, যেখানে ১৮ ফেব্রুয়ারির নৃশংস হামলার বিরুদ্ধে শক্তিশালী বার্তা ফুটে ওঠে। পাশাপাশি, ‘দুর্বার বাংলা’ প্রাঙ্গণে শিক্ষার্থীরা মোমবাতি প্রজ্বলন কর্মসূচি পালন করে।

 আন্দোলনের গতি ও প্রতিক্রিয়া 

শিক্ষার্থীরা ২১ এপ্রিল বিকাল ৩.৩০ থেকে আমরণ অনশন শুরু করেন, যা ২৪ এপ্রিল রাত ১.৩০ টা পর্যন্ত প্রায় ৫৮ ঘণ্টা স্থায়ী হয়।  এই অনশনে ৩২ জন শিক্ষার্থী অংশগ্রহণ করেন। ২৩ এপ্রিল শিক্ষা উপদেষ্টা চৌধুরী রফিকুল আবরার শিক্ষার্থীদের সঙ্গে আলোচনা করেন এবং অনশন ভাঙার অনুরোধ করেন। তবে শিক্ষার্থীগন তাদের দাবির প্রতি অটল থাকেন এবং তাদের দাবি মেনে নেওয়া হলেই অনশন ভাঙ্গবেন বলে জানান। পরবর্তীতে বিশ্ববিদ্যালয় কর্তৃপক্ষ ৩৭ শিক্ষার্থীর বহিষ্কারাদেশ প্রত্যাহার করে ও আবাসিক হলগুলো পুনরায় খুলে দেয়।   অবশেষে, বিশ্ববিদ্যালয় মঞ্জুরি কমিশনের সদস্য অধ্যাপক তানজীমউদ্দিন খানের মধ্যস্থতায় শিক্ষার্থীরা অনশন ভাঙেন।

 জাতীয় পর্যায়ে প্রতিক্রিয়া 

কুয়েটের আন্দোলনের প্রতি সংহতি জানিয়ে বুয়েট, ঢাকা বিশ্ববিদ্যালয়, খুলনা বিশ্ববিদ্যালয়, রাজশাহী বিশ্ববিদ্যালয়, রাজশাহী প্রকৌশল ও প্রযুক্তি বিশ্ববিদ্যালয়, শাহজালাল বিজ্ঞান ও প্রযুক্তি বিশ্ববিদ্যালয়, চট্টগ্রাম প্রকৌশল ও প্রযুক্তি বিশ্ববিদ্যালয়, মিলিটারি ইনস্টিটিউট অব সায়েন্স অ্যান্ড টেকনোলজি, জামালপুর মেডিকেল কলেজ, সিলেট এম.এ.জি. ওসমানী মেডিকেল কলেজ, নর্থ সাউথ বিশ্ববিদ্যালয়, ইউনাইটেড ইন্টারন্যাশনাল ইউনিভার্সিটি,খুলনা মেডিকেল কলেজ, ঢাকা মেডিকেল কলেজ, কুমিল্লা বিশ্ববিদ্যালয়, পাবনা বিজ্ঞান ও প্রযুক্তি বিশ্ববিদ্যালয়, শহীদ আব্দুর রব সেরনিয়াবাত সরকারি কলেজ, ইসলামিক ইউনিভার্সিটি অব টেকনোলজি, বাংলাদেশ টেক্সটাইল বিশ্ববিদ্যালয়, বাংলাদেশ ইউনিভার্সিটি অব প্রফেশনালস,আহসানউল্লাহ বিজ্ঞান ও প্রযুক্তি বিশ্ববিদ্যালয়সহ অন্যান্য শিক্ষাপ্রতিষ্ঠানের শিক্ষার্থীরা মানববন্ধন ও মিছিল ও প্রতীকী অনশনের আয়োজন করেন।   এই আন্দোলন দেশের উচ্চশিক্ষা প্রতিষ্ঠানে প্রশাসনিক জবাবদিহিতা ও শিক্ষার্থীদের অধিকার সংরক্ষণের প্রয়োজনীয়তা নিয়ে নতুন করে আলোচনা সৃষ্টি করেছে।

 তথ্যসূত্র 

বিষয়শ্রেণী:২০২৫-এ প্রতিবাদ
বিষয়শ্রেণী:খুলনা প্রকৌশল ও প্রযুক্তি বিশ্ববিদ্যালয়
বিষয়শ্রেণী:বাংলাদেশে ছাত্র আন্দোলন
বিষয়শ্রেণী:বাংলাদেশ জাতীয়তাবাদী ছাত্রদল
বিষয়শ্রেণী:বাংলাদেশের বিশ্ববিদ্যালয় ক্যাম্পাসের ঘটনা
বিষয়শ্রেণী:খুলনার ইতিহাস